Þingræður haldnar á Alþingi Íslendinga

Forseti (ÞÞ) : Of skammt er liðið frá útbýtingu nál. minni hl. á þskj. 538, og mun ég leita afbrigða.

Dómsmrh. (Bjarni Benediktsson) : Ég vildi benda á, að hér liggur aðeins fyrir nál. minni hl. allshn. og hvort ástæða væri til að taka málið á dagskrá fyrr en nál. meiri hl. liggur fyrir. Ég vil ekki út af fyrir sig neita um afbrigði, en gæti ekki orðið samkomulag um að bíða þar til meiri hl. hefur skilað áliti sínu og forseti gæfi frest í málinu?

Forseti (ÞÞ) : Þetta mál hefur áður verið á dagskrá og þá gefinn frestur í því. Nú síðast á mánudaginn var um það rætt utan dagskrár, og sagðist ég þá mundu taka málið á dagskrá í þessari viku. Nú mun þetta vera síðasti fundur d. í þessari viku, og vil ég ekki brigða það mál, en ef samkomulag verður um það, mun ég ekki ófáanlegur til að veita frest, en það hafa ekki komið fram óskir frá meiri hl. Minni hl. hefur skilað áliti, svo að ég sá ekki ástæðu til annars en leita afbrigða.



Þetta mál hefur legið hér síðan í 10. okt. Það hefur verið margkallað eftir málinu og það hafa verið þrír formenn í n., og hefur hún ekki séð ástæðu til þess að afgreiða málið fyrr en nú, að álit minni hl. kom fram. Nú hefur einn nm. tjáð mér, að hann hafi alls ekki séð málið, og get ég vel fallizt á, að málið sé tekið út af dagskrá, ef form. n. heldur fund og afgreiðir það, og þykir mér ekki ólíklegt, að það sé þá, í fyrsta skipti, sem haldinn er fundur í n. um afgreiðslu þessa máls.

Dómsmrh. (Bjarni Benediktsson) : Ég vil taka það fram, að ástæðan til þess, að ég óska að fá málinu frestað, er ekki sú, að n. þurfi að kynna sér það, því að nm. hafa haft tækifæri til þess að kynna sér málið, en mér finnst það fullgild rök fyrir beiðni minni, að málinu sé frestað til þess að við getum fengið að kynna okkur málið, þannig að ég teldi það æskilegt, að forseti vildi setja meiri hl. frest, t. d. til mánudags, til þess að við gætum fengið að kynna okkur málið.

Frsm. minni hl. (Hermann Jónasson) : Ég skal ekki mótmæla þessum fresti, þó að ég viti ekki, hvort hann hefur nokkra þýðingu. En til þess að það liggi ljóst fyrir, að ég sem form. n. er ekki að tefja þetta mál og hef aldrei gert, þá þykir mér rétt að lýsa yfir því, að ég óska eftir að halda fund um málið nú þegar að loknum þessum fundi, því að ég hef ekki tafið þetta mál, hvorki sem form. né nm.

Dómsmrh. (Bjarni Benediktsson) : Ég vil ekki blanda mér í nefndarstörfin, en er ekki óviðkunnanlegt, að n. haldi fundi, þegar hún nú er klofin í málinu, og er þá ekki rétt, að meiri hl. hafi málið til umr.?



Ég held, að það sé eitthvað annað, sem vakir fyrir hæstv. utanrrh. en að fá eitthvað að vita um málið, því að hann hlýtur að vita eitthvað um það, þar sem hann hefur farið með það í 2 ár. Málið hefur tafizt í n. frá formlegri afgreiðslu í 3 ár, 2 ár undir hans stjórn og í vetur undir stjórn annars. Það er ekki hægt að ætlast til, að ég beygi mig undir þetta, en mér finnst rétt að gefa form. tækifæri til að ræða við þá nýju nm. í n.

Dómsmrh. (Bjarni Benediktsson) : Ég verð hér að svara til sakar. En hv. þm. Barð. (GJ) hefur hér ruglað saman eins og áður meðferð málsins og því, hvernig hann álítur, að efnisleg afgreiðsla málsins eigi að vera. Á undanförnum þ. hefur málið verið afgr. með rökst. dagskrá, eftir að búið hefur verið að athuga það. Ástæðan til þess, að málið hefur dregizt, er ekki sú, að það hafi verið látið dragast og ekki, að það hafi verið legið á því, heldur sú, að starfandi hefur verið mþn. til þess að endurskoða útsvarsl., sem átti að skila störfum í fyrravetur, og n. áleit ekki óskynsamlegt að fresta að taka afstöðu um þetta atriði, þangað til álit mþn. lægi fyrir, og var það í ætluninni um þetta, sem málið var dregið. En ég skal játa, að nýtt viðhorf kom fram, eftir að dregizt hafði fram á sumar, að mþn. skilaði af sér, því að nm. álíta, eftir að þeir taka sæti í niðurjöfnunarn. Rvíkur og Hafnarfjarðar, að þeir muni hafa svo mikið að gera, að þeir geti ekki skilað fyrr en í sumar, og þá er rétt að athuga, hvort hægt er að afgreiða málið frá þessu þ., annaðhvort sem ályktun eða með rökst. dagskrá. Hitt fyndist mér fróðlegt, að fá frekari gögn um það, hvað n. hefur hugsað sér um þetta atriði, því að þótt hún sé ekki búin að skila áliti, þá er hún búin að vinna í þessu í marga mánuði, og skilst mér, að það gæti orðið mjög til upplýsingar fyrir d., hvort þessi breyt., sem hér er hreyft, muni verða í samræmi við þær till., sem hún gerir, og mundi ég skora á n. að afla þessara upplýsinga, um leið og ég skora á hana að hafa alla varúð við afgreiðslu málsins, því að ég held, að málið sé flutt af misskilningi og held, að þetta sé ekki það, sem fyrir þm. vakir. Það skiptir því ekki miklu, hvort málið er tekið á dagskrá eða ekki.

Frsm. minni hl. (Hermann Jónasson) : Ég vil ekki eyða tíma í að ræða þetta mál eða söguna um afgreiðslu þess, en það er aðeins eitt í ræðu hæstv. utanrrh., sem ég vildi minnast á. Hann spurði, hvort n. hefði ekki klofnað, og sá ekki ástæðu til að halda fund um málið. Þegar meiri hl. vildi bíða eftir afgreiðslu mþn., gerði minni hl. ráð fyrir, að það væri sama og að salta málið, og kom í ljós, að drátturinn varð lengri en meiri hl. hafði gert ráð fyrir. En ef bíða á eftir áliti mþn., þá er augljóst, að svo mikill dráttur verður á því, að málið fær ekki afgreiðslu á þessu þingi. Hvort n. sé að klofna, getur verið misskilningur hjá mér, og afgreiðsla þessa máls var ekki tekin upp að nýju eftir að nýr maður kom í n. En ég áleit, að hann hefði sömu skoðun í málinu og sá, sem fór, þótt ekki lægi fyrir nein yfirlýsing frá honum. Biðin eftir afgreiðslu málsins í mþn. var svo löng, að minni hl. taldi ekki bíðandi eftir því, og virðist hv. þm. Str. gera sér vonir um, að koma hins nýja manns geti skapað meiri hl. um það álit.